**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Уговора између Републике Србије и Федеративне Републике Бразил о правној помоћи у грађанским стварима садржан је у члану 99. став 1. тачка 4. Устава Републике Србије, према коме је у надлежности Народне скупштине да потврђује међународне уговоре, када је законом предвиђена обавеза њиховог потврђивања.

**II. РАЗЛОЗИ ЗА ПОТВРЂИВАЊЕ УГОВОРА**

Између Републике Србије и Федеративне Републике Бразил не постоји билатерални уговор којим би било регулисано питање правне сарадње између две државе у грађанским стварима.

Наведена сарадња између две државе је све чешћа јер грађани две државе и правна лица све више између себе остварују правне контакте, што захтева правну сигурност и ефикасну правну сарадњу између правосудних органа двеју држава. Потврђивањем закљученог билатералног уговора којим се уређује правна сарадња између две државе у грађанским стварима и поступање по замолницама за правну помоћ и његовим ступањем на снагу створиће се услови за бољу правну сарадњу две државе. На тај начин не само да ће се олакшати и убрзати правни саобраћај између две државе, већ ће се гарантовати правна сигурност физичким и правним лицима једне државе на територији друге државе.

**III. ОЦЕНА ПОТРЕБЕ ФИНАНСИЈСКИХ СРЕДСТАВА ЗА СПРОВОЂЕЊЕ ЗАКОНА**

За спровођење овог закона неће бити потребна финансијска средства у буџету у 2022. години.

У наредним годинама евентуални трошкови везани за реализацију активности из Закона о потврђивању Уговора између Републике Србије и Федеративне Републике Бразил о правној помоћи у грађанским стварима планираће се у оквиру лимита који Министарство финансија утврђује у поступку припреме и доношења Закона о буџету Републике Србије за раздео Министарства правде.